Lene Espersen (KF), 2011-12-01:
Dansk landbrug leverer et uundværligt bidrag til Danmarks vækst, beskæftigelse, eksport, fødevaresikkerhed og naturforvaltning.
Den danske landbrugseksport udgør 12 pct. af den samlede eksport, og den agroindustrielle eksport udgør 8 pct., så i alt 20 pct. af den samlede eksport kommer fra landbruget.
Grunden til, at jeg som konservativ ordfører indleder med at opridse disse ikke alene ganske væsentlige, men også vigtige tal, vedrørende landbrugserhvervet, er, at jeg synes, at vi først og fremmest skal vise en anerkendelse af den væsentlige betydning, landbruget har for Danmark og for vores fremtidige vækstmuligheder.
Det kan selvfølgelig altid være politisk opportunt at klandre landmænd for alle de miljøudfordringer, vi står over for, ikke desto mindre er der faktisk få, der gør mere, end landbruget gør, for at være naturforvalter og passe på naturen, samtidig med at det skaber job.
Man kan f.eks. bare se på på, hvor elendigt kommunerne har håndteret de store mængder nedbør.
Hvis det var landbruget, der havde udvist forsømmelighed og ladet ulækkert kloakvand flyde rundt i danskernes boliger, var der for længst sket et politisk indgreb.
Lad os kigge på problemerne samlet og ikke gøre enkelte brancher til prügelknabe; saglighed kommer man længst med, hvis man reelt ønsker at løse problemer.
Jeg hilser regeringens forslag om en natur- og landbrugskommission velkommen og håber, at netop sagligheden vil være afgørende for, hvad det er for løsninger, man så lægger frem.
Vi har brug for landbruget, og vi har brug for, at det vækster, for hvis der ikke er vækst i landbruget og der ikke tjenes penge, har man ikke råd til at investere i miljøteknologi, dyrevelfærd, økologisk omstilling og de øvrige områder, der har stor bevågenhed, og som er noget, som vi alle sammen ønsker at landbruget skal investere i.
Derfor er det også afgørende, at de rammevilkår, landbruget agerer inden for, er fair og rimelige, og at de gives på lige fod med tilsvarende udenlandske konkurrenters konkurrencevilkår.
Det er også en af grundene til, at den borgerlige regering, som Det Konservative Folkeparti har været en del af i 10 år, har gjort ganske meget for at lette landbrugets rammevilkår, herunder at få reduceret jordskatterne.
I Danmark har vi i forvejen særdeles høje lønomkostninger, og vi har verdens højeste skattetryk.
Derfor skal man være yderst varsom med at påføre erhvervet nye skatter og afgifter.
Den borgerlige regering igangsatte for et par år siden et arbejde med at omlægge pesticidafgiften, så den i højere grad understøttede brugen af de mest skånsomme produkter.
Det er meget klogt at lave en intelligent omlægning, men det er jo desværre lettere sagt end gjort, bl.a. fordi en del afgrøder, f.eks. kartofler, ville blive så hårdt ramt, at vi reelt flytter produktionen ud af landet, hvis vi ikke tænker os rigtig grundigt om.
Vi skal naturligvis ikke nedlægge arbejdspladser, vi skal omlægge afgifter.
Vi vil gerne advare imod, at man ikke, når regeringen på et tidspunkt kommer med et forslag om omlægning af pesticidafgiften, kommer med et forslag, der medvirker til en udfasning af produktionen af særlige landbrugsprodukter, men at man netop prøver at lave en intelligent omlægning.
Vi vil gerne se det som noget positivt, hvis den bekymring imødekommes af regeringen.
Vi vil gerne advare mod de vandplaner, der netop nu er ved at blive færdigbehandlet i Miljøministeriet.
Vi vedstår naturligvis, at vi som en del af regeringen tog initiativet til at implementere vandrammedirektivet, men det har desværre vist sig, og det er en af grundene til, at VK-regeringen bremsede planerne, at vi med det oplæg, der i første omgang kom på bordet, med tusindvis af høringssvar, skød langt over målet i forhold til vores naboer.
Det går naturligvis ikke, og derfor er det rigtig vigtigt, at vi tænker os godt om, før vandplanerne føres ud i livet.
Jeg synes i det hele taget, der er brug for, at vi ser på landbruget som en aktiv medspiller, når det gælder om at løse Danmarks vækstproblemer, klimaudfordringer og miljøproblemer.
Det kan vi gøre i fællesskab.
Og en af måderne at gøre noget for landbruget på, og det har alle ordførere faktisk været inde på i dag, er at skabe gode rammer for produktionen af biogas.
Det er et af de billigste klimatiltag overhovedet, og det løser samtidig et kvælstofproblem.
Jeg håber, at vi sammen kan få rammevilkårene til at falde på plads og nagelfæstet, således at de mange gode projekter, der er på tegnebrættet, også kan komme ud i naturen.
Jeg vil gerne på vegne af Venstre, Dansk Folkeparti og Det Konservative Folkeparti fremsætte følgende:
Forslag til vedtagelse »Folketinget anerkender, at dansk landbrug leverer et væsentligt bidrag til samfundsøkonomien og beskæftigelsen i Danmark særligt uden for de store kraftcentre.
Folketinget anerkender endvidere, at dansk landbrug drives i respekt for miljø og dyrevelfærd.
Regeringen opfordres ligeledes til at fremlægge reelle konkurrenceforbedrende forslag til Danmarks store landbrugserhverv i stedet for nye krav, skatter og byrder.«